Author: Viktor Lobotka
Last saved by: agenda0
Company: Home PC

Dôvodová správa

Všeobecná časť
Návrh nariadenia vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na jednoduché tlakové nádoby (ďalej len „nariadenie vlády“) je predkladaný v súvislosti so zmenami vyvolanými prístupovým procesom Slovenskej republiky do Európskej únie. Tieto zmeny  vyžadujú, aby sa do právnych predpisov Slovenskej republiky zapracovali požiadavky predpisov EÚ, ktoré zabezpečia voľný pohyb tovaru.
Podkladom pre návrh nariadenia vlády je smernica Rady č. 87/404/EHS z 25. júna 1987 o harmonizácii právnych predpisov členských štátov týkajúcich sa jednoduchých tlakových nádob v  znení smerníc č. 90/488/EHS a č. 93/68/EHS. 
Návrh nariadenia vlády je kompatibilný s ustanoveniami zákona č. 264/1999 Z. z. o technických požiadavkách na výrobky a o posudzovaní zhody a o zmene a  doplnení niektorých zákonov v znení zákona č. 436/2001 Z. z. (ďalej len „zákon“). Prijatím zákona sa v Slovenskej republike zaviedlo „nepriame posudzovanie zhody“ oproti doterajšiemu „priamemu posudzovaniu zhody“, napríklad podľa zákona Národnej  rady  Slovenskej republiky č. 330/1996 Z. z. o bezpečnosti a ochrane zdravia pri práci v znení zákona č. 95/2000 Z. z. a zákona č. 158/2001 Z. z. a vyhlášky Úradu bezpečnosti práce Slovenskej republiky č. 74/1996 Z. z. na zaistenie bezpečnosti a ochrany zdravia pri práci, bezpečnosti tlakových, zdvíhacích, elektrických a plynových technických zariadení a o odbornej spôsobilosti. Doteraz sa preveroval každý kus jednoduchej tlakovej nádoby, ktorá je vyhradeným technickým zariadením s vyššou mierou ohrozenia. Po nadobudnutí účinnosti nariadenia vlády sa porovnaním bude posudzovať súlad vyrobeného kusa so schváleným typom bez priameho vyskúšania každého kusa. Tento postup nevylučuje možnosť vyskúšať každú jednoduchú tlakovú nádobu. Konečným dokladom o bezpečnosti každej jednoduchej tlakovej nádoby bude vyhlásenie o zhode vydané výrobcom na základe schváleného typu. Návrh nariadenia vlády dáva väčšiu rozhodovaciu právomoc výrobcom a kladie na nich vyššiu zodpovednosť za bezpečnosť vyrobených nádob.
Súbežne s prijatím návrhu nariadenia vlády je potrebné zrušiť 14 položiek uvedených v prílohe nariadenia vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov, pretože postupy posudzovania zhody u týchto určených výrobkoch sú upravené týmto nariadením vlády. 
             Návrh nariadenia vlády bol 25. mája 2001, ako informatívny materiál. prerokovaný v Rade hospodárskej a sociálnej dohody Slovenskej republiky s tým, že Rada hospodárskej a sociálnej dohody Slovenskej republiky odporučila predložiť materiál na ďalšie legislatívne konanie.
         Návrh nariadenia vlády je v súlade s Ústavou Slovenskej republiky, zákonmi a ďalšími všeobecne záväznými právnymi predpismi. 
Návrh nariadenia vlády nemá dopad na štátny rozpočet, rozpočet obcí, ani na zamestnanosť,  tvorbu pracovných miest a životné prostredie. Ministerstvo financií Slovenskej republiky vzalo na vedomie, že návrh nariadenia vlády nemá dopad na štátny rozpočet (list č. 7336/2001-81).

Osobitná časť

K § 1
	Definuje sa určený výrobok. Je ním sériovo vyrábaná jednoduchá tlaková nádoba, ktorá spĺňa príslušnú technickú špecifikáciu. Jednoduchá tlaková nádoba môže byť vyrobená z dvoch vypuklých dien alebo z valcovitej časti ukončenej vypuklými dnami, plochými dnami alebo ich kombináciou. 

K § 2
	Ustanovenie negatívne vymedzuje jednoduché tlakové nádoby, na ktoré sa nariadenie vlády nevzťahuje.

K § 3
	Ustanovenie vymedzuje všeobecnú podmienku pre uvedenie jednoduchej tlakovej nádoby na trh, ktorou je súlad s požiadavkami na zaistenie bezpečnosti osôb, domácich zvierat alebo majetku. Upravujú sa možnosti postupu vyhotovenia jednoduchej tlakovej nádoby. Jednoduchá tlaková nádoba s vyššími technickými parametrami (tlak a objem) musí spĺňať požiadavky podľa prílohy č. 1, jednoduchá tlaková nádoba s nižšími parametrami sa vyrobí v súlade s najnovšími poznatkami vedy a techniky a označí sa spôsobom popísaným v prílohe č. 2.

K § 4
	Upravuje sa kritérium, podľa ktorého, po umiestnení značky zhody na jednoduchú tlakovú nádobu podľa zákona je deklarované, že táto nádoba spĺňa  technické požiadavky  podľa prílohy č. 1 a je v súlade s príslušnými technickými predpismi. Zhoda jednoduchej tlakovej nádoby s harmonizovanými slovenskými technickými normami predstavuje zhodu upravenú v § 3 ods. 2 až 3.

K § 5
	Ustanovuje sa postup v prípade, ak sa zistí, že značka zhody bola na jednoduchú tlakovú nádobu umiestnená v rozpore s technickými požiadavkami. Orgán dohľadu vykoná zákonom ustanovené opatrenia vrátane povinnosti informovať Úrad pre normalizáciu, metrológiu a skúšobníctvo Slovenskej republiky (ďalej len „úrad“).

K § 6
	Upravujú sa možnosti, ktoré môže použiť výrobca alebo splnomocnenec pri posudzovaní zhody. Kritériom je skutočnosť, či je alebo nie je jednoduchá tlaková nádoba navrhnutá v súlade s harmonizovanými slovenskými technickými normami. Ak jednoduchá tlaková nádoba je navrhnutá v súlade s harmonizovanými slovenskými technickými normami, tak autorizovaná osoba posúdi konštrukčnú dokumentáciu a jej výrobný postup, alebo posúdi typ nádoby. Ak je jednoduchá tlaková nádoba navrhnutá iba v čiastočnej zhode s harmonizovanými slovenskými technickými normami, tak sa posudzuje typ nádoby.
	Vyrobená jednoduchá tlaková nádoba, podľa hodnoty bezpečnostného súčinu, ktorým je súčin najvyššieho pracovného pretlaku v baroch a objemu nádoby v litroch, podlieha overovaniu alebo postupu pre vyhlásenie zhody.
	Dokumentácia a korešpondencia sa vyhotovuje v štátnom jazyku, ak sa nedohodne inak.

K § 7
	Ustanovenie upravuje  požiadavky na autorizovanú osobu. Podrobnosti o nich sú uvedené v prílohe č. 3.

 K § 8
	Ustanovenie určuje  postup výrobcu, ak sa rozhodol, že si nechá posúdiť zhodu typu nádoby. Výrobca poskytne autorizovanej osobe vzorku jednoduchej tlakovej nádoby spolu s konštrukčnou dokumentáciou a výrobným postupom. Po preskúmaní konštrukčnej dokumentácie a výrobného postupu a vykonaní skúšok autorizovaná osoba vydá certifikát  typu nádoby (ďalej len „certifikát typu“) a zároveň splní oznamovaciu povinnosť.

K § 9
	Upravuje sa postup overovania zhody typu nádoby. Ak je jednoduchá tlaková nádoba kontrolovaná a zhoduje sa s údajmi uvedenými v certifikáte typu, ide o overovanie zhody pri sériovej výrobe nádob. Výrobca označí značkou zhody každú vyhovujúcu jednoduchú tlakovú nádobu a vystaví k nej vyhlásenie o zhode.
	Autorizovaná osoba kontroluje zhodu jednoduchej tlakovej nádoby s požiadavkami tohto návrhu nariadenia vlády, pričom overuje, či sa táto nádoba vyrábala podľa konštrukčnej dokumentácie a výrobného postupu, či bola vykonaná tlaková skúška, či boli vykonané skúšky zvarových spojov. Detailný postup nedeštruktívnych a mechanických skúšok zvarových spojov a spôsob odoberania vzoriek zo skúšobných dosiek je uvedený v harmonizovanej STN EN 286-1. Po úspešnom overení zhody autorizovaná osoba pripojí na každú jednoduchú tlakovú nádobu svoj identifikačný kód a vystaví certifikát o skúške.
	Ak niektorá skupina často nevyhovuje, môže autorizovaná osoba upustiť od štatistického overovania a kontroluje všetky jednoduché tlakové nádoby. 

K § 10
	Výrobca označuje značkou zhody jednoduché tlakové nádoby, o ktorých vyhlasuje, že sú v zhode s konštrukčnou dokumentáciou a  výrobným postupom alebo so schváleným typom nádoby. Ak je bezpečnostný súčin vyšší ako 200 bar.liter, výrobca sa stáva predmetom inšpekcie autorizovanej osoby.

K § 11
	Ustanovujú sa podmienky pre prípad, že výrobca sa rozhodne použiť postup opísaný v § 10. V takom prípade výrobca poskytne autorizovanej osobe dokument, ktorý obsahuje popis spôsobu výroby, konštrukčné podklady, spôsob vykonávania skúšok, záväzok vykonávať predpísané prehliadky a skúšky a identifikačné údaje o mieste a dátume výroby.
	V prípade, keď sa výrobca stane predmetom inšpekcie, poskytuje autorizovanej osobe nádoby na inšpekčné účely, konštrukčnú dokumentáciu a výrobný postup, inšpekčnú správu, certifikát typu alebo certifikát o zhode s konštrukčnou dokumentáciou a výrobným postupom ako aj správu o výsledkoch skúšok.
	 
 K § 12
	Ustanovuje sa postup  autorizovanej osoby pri  jednoduchej tlakovej nádobe,  ktorá  nie  je  navrhnutá podľa schváleného typu nádoby.
	Výrobca  v takom prípade nechá  posúdiť  dokument  podľa  §  11  ešte  pred  sériovou výrobou. Ak je bezpečnostný súčin väčší ako 200 bar.liter, autorizovaná  osoba  zabezpečí povinnosť výrobcu kontrolovať každú jednoduchú tlakovú nádobu a náhodne vyberá nádoby pre inšpekčné účely.

K § 13
	Ustanovuje sa povinnosť výrobcu v prípade neoprávneného umiestnenia značky zhody na jednoduchú tlakovú nádobu. Ak nesúlad pretrváva, orgán dohľadu stiahne také nádoby z trhu alebo zakáže uviesť také nádoby na trh, či použije iný spôsob v súlade s § 31 zákona. 

K § 14
	Upravujú sa podmienky umiestnenia značky zhody na jednoduchej tlakovej nádobe. Ostatné nápisy musia byť, v zhode s prílohou 2, viditeľné a nezmazateľné.

K § 15
Ustanovenie vysvetľuje, čo sa rozumie pod pojmami  ES vyhlásenie o zhode, ES skúška typu, ES overovanie zhody, ES inšpekcia zavedeného systému kvality a, že na výrobky s pôvodom v Slovenskej republiky a v štátoch EÚ sa umiestňuje značka CE. Na ostatných výrobkoch  sa podľa  použitého postupu posudzovania zhody vydáva vyhlásenie o zhode, vykonáva skúška typu, overovanie zhody a inšpekcia systémov kvality. Na tieto výrobky sa umiestňuje značka Csk.

K § 16
	Vo väzbe na prijatie tohto nariadenia vlády ruší sa 14 položiek uvedených v prílohe nariadenia vlády Slovenskej republiky č. 400/1999 Z.z. ktorým sa ustanovujú podrobnosti o technických požiadavkách na ostatné určené výrobky v znení neskorších predpisov.

K § 17
	Účinnosť tohto nariadenia vlády sa predpokladá od 1. januára 2002.

K prílohe č. 1
	Upravujú sa podrobnosti o technických požiadavkách z hľadiska bezpečnosti na sériovo vyrábané jednoduché tlakové nádoby. Požiadavky sú zamerané na základné materiály (ocele, hliník a zliatiny hliníka), prídavné materiály pre tlakové a netlakové časti. Výrobca pri návrhu jednoduchej tlakovej nádoby berie do úvahy limitné pracovné parametre, konštrukciu a hrúbku steny určí výpočtovou alebo experimentálnou metódou. Pri návrhu zohľadňuje výrobné postupy a najmä postupy zvárania. Nesmie zabudnúť na možnosť vykonávania vnútornej inšpekcie jednoduchej tlakovej nádoby počas výroby, ako aj pri prevádzke. Dbá o vypracovanie a dodanie návodu na použitie.

K prílohe č. 2
	Upravuje sa rozsah a podrobnosti požiadaviek na označovanie a nápisy, návody na použitie, konštrukčnú dokumentáciu a výrobné postupy.	
	Definície a označenia vysvetľujú jednotlivé termíny a použité označenia v návrhu nariadenia vlády.

K prílohe č. 3
	Ustanovujú sa  požiadavky na autorizované osoby, ktoré musia byť nestranné, odborne a technicky na požadovanej úrovni, poistené pre vznik prípadnej škody a ich zamestnanci sú viazaní mlčanlivosťou vo vzťahu k informáciám, o ktorých sa dozvedeli pri plnení úloh autorizovanej osoby.